ΓΡΑΠΤΗ ΕΡΩΤΗΣΗ P-3262/98

υποβολή: Antonios Trakatellis (PPE) προς την Επιτροπή

(22 Οκτωβρίου 1998)

Θέμα: Μεταρρυθμίσεις στο πλαίσιο εκτέλεσης των έργων στην Ελλάδα από το 2ο ΚΠΣ και το Ταμείο Συνοχής και κατάλογος των διαπιστωμένων έργων με ελλείψεις και κακοτεχνίες

Η προσεκτική ανάγνωση της απάντησης της 12ης Οκτωβρίου σε ερώτησή μου (P-2120/98)(1), του Αξιότιμου μέλους της Επιτροπής κας Wulf-Mathias, δεν αφήνει καμία αμφιβολία ότι για τις σημαντικές ελλείψεις των εκτελούμενων έργων είναι υπεύθυνοι όχι μόνο οι εργολάβοι αλλά και οι επιφορτισμένοι αρμόδιοι φορείς για την εκτέλεση αυτών. Επιπλέον, ανακύπτουν και άλλα σημαντικά ερωτήματα σχετικά με το πλαίσιο εποπτείας των έργων και τις μεταρρυθμίσεις που έλαβαν χώρα μετά τις προτάσεις της κοινής οργανωτικής επιτροπής που αποτελούνταν από έλληνες και κοινοτικούς εμπειρογνώμονες. Πρόσφατα, διαπιστώθηκαν όχι μόνο σημαντικές ελλείψεις, αλλά και τεράστιες αποκλίσεις φτάνοντας έως και 90 %. Αν αυτά συνδυασθούν με μια σειρά από οδικά ατυχήματα που συνέβησαν εσχάτως και αποδόθηκαν σε κακή κατασκευή οδοστρώματος, τότε οι ευθύνες είναι τεράστιες και βαρύνουν όχι μόνο την ελληνική πλευρά αλλά και την κοινοτική, αφού υπάρχει και κοινοτική χρηματοδότηση.

1. Ποιές μεταρρυθμίσεις πρότεινε η κοινή επιτροπή, πέραν της σύστασης του Εξειδικευμένου Συμβούλου Ελέγχου (CESPEL) και ποιές από αυτές έχουν θεσμοθετηθεί και εφαρμοστεί στην ελληνική έννομη τάξη;

2. Γιατί η εντολή για διενέργεια ελέγχων ουσίας δόθηκε με μεγάλη καθυστέρηση, δηλαδή την 1 Δεκεμβρίου 1998, όταν ήδη οι σημαντικές ελλείψεις στα εκτελεσθέντα ή εκτελούμενα έργα είχαν επισυμβεί;

3. Πώς γίνεται ο έλεγχος στα έργα, δηλαδή γίνονται δειγματοληπτικοί έλεγχοι μετά το πέρας εργασιών των έργων και όχι κατά την διάρκεια εκτέλεσης του έργου τόσο από την πλευρά του επιβλέποντος του έργου όσο και από τον αρμόδιο εθνικό φορέα για την εκτέλεση του έργου;

4. Ποιά είναι τα έργα στα οποία διαπιστώθηκαν οι ελλείψεις και ποιοί είναι οι αντίστοιχοι αρμόδιοι εθνικοί φορείς για την εκτέλεση των εν λόγω έργων και ποιά η ευθύνη τους (παρακαλώ να δοθεί ο αναλυτικός πίνακας με τα στοιχεία αυτά);

Απάντηση της κας Wulf-Mathies εξ ονόματος της Επιτροπής

(20 Νοεμβρίου 1998)

1. Εκτός από την σύσταση του Eξειδικευμένου Συμβουλίου Ελέγχου ESPEL, το οποίο ενεργεί ως "ανεξάρτητος φορέας επιθεώρησης", λαμβάνει επί του παρόντος χώρα μία ενέργεια εκσυγχρονισμού της αρμόδιας Διεύθυνσης του Υπουργείου Δημοσίων Έργων.

2. Οι εργασίες του Εξειδικευμένου Συμβουλίου Ελέγχου έχουν αρχίσει από την 1η Ιανουαρίου 1998. Κατά τη διάρκεια του πρώτου εξαμήνου, επεκράτησε η άποψη ότι ήταν προτιμότερο να διενεργηθούν δειγματοληπτικοί έλεγχοι επί ενός μεγαλυτέρου αριθμού έργων, αντί να διενεργηθούν εξονυχιστικοί έλεγχοι επί ενός μικρού αριθμού έργων.

3. Το Εξειδικευμένο Συμβούλιο Ελέγχου διενεργεί ελέγχους στα έργα τα οποία συγχρηματοδοτούνται από τα κοινοτικά ταμεία, χωρίς να λαμβάνεται υπόψη το στάδιο της υλοποίησής τους, ή ακόμα και το γεγονός της ολοκλήρωσής τους.

4. Η Επιτροπή δεν έχει τη διάθεσή της τον κατάλογο των έργων που έχουν ελεγχθεί από το Εξειδικευμένο Συμβούλιο Ελέγχου. Υπενθυμίζει, εξάλλου, ότι ο αριθμός των δοκιμών που πραγματοποιήθηκαν δειγματοληπτικά σε έκαστο εκ των εξετασθέντων έργων, κατά τη διάρκεια του πρώτου εξαμήνου, δεν επιτρέπει την απόδοση ευθυνών σε συγκεκριμένα έργα.

Η Επιτροπή θα παρακολουθεί εκ του σύνεγγυς αυτόν τον φάκελο, όπως το είχε ήδη αναγγείλει με την απάντησή της στην γραπτή ερώτηση στην οποία αναφέρεται το Αξιότιμο Μέλος του Κοινοβουλίου.

(1) ΕΕ C 135 της 14.5.1999, σελ. 16.